मरिगाव , 7 जानुवारीःतिवा गावखुंथाय गौथुमनि बिसायख'थियाव बिजेपि दोलोआ थोजासे मासिखौ देरहानो हानानै बिजेपि आरो ए जि पि जुथाय गोरोबथा दोलोआ गौथुमखौ दाफुंनो हाबाय । मख'नो गोनांदि , तिवा गावखुंथाय गौथुमनि गाहाय मावफुंगिरि मासिखौ लानानै बारग' गाहाय मावफुं सोद्रोमा पवन मान्ता आरो मरिगाव बिधान सभा बियाबनि एम एल ए रमाकान्त देवरिनि गेजेराव मोनसे सेलायलायनाय थासारिखौ नुनो मोन्दोंमोनब्लाबो बिजेपिनि राइज्योयारि दैदेनगिरिआ 4 नं कुवरगाव परिषद बियाबनिफ्राय बिसायख'जानाय एबा देरहानाय जिबन चन्द्र कुवँरखौ गाहाय मावफुं सोद्रोमा महरै सायख'नाय लोगो लोगो जोबथायाव समायखिरा लाबाय । मख'नो गोनांदि , गाहाय मावफुंसोद्रोमा मासिनि थाखाय माखासे सोद्रोमाफोरनि मुङा फारिलाइयाव सायख'जादोंमोन । नाथाय जोबथायाव जिबन चन्द्रआ तिवा गावखुंथाय गौथुमनि गाहाय मावफुं सोद्रोमा मासिनि थाखाय सायख'जायो । मरिगाव पबितरा हात जथुमसालिआव 6 जानुवारीखालि गोदानै बिसायख'जानाय तिवा गावखुंथाय गौथुमनि गोदान सोद्रोमाफोरखौ समायखिरा लाहोनाय हाबाफारिआव आफादगिरि महरै मदन बरदलै , लेङाइ आफादगिरि महरै अंकुर देवरि , मावफुं गाहाय सोद्रोमा महरै जिबन कुवँर , लेङाइ गाहाय मावफुं सोद्रोमा महरै तुलसि बरदलैजों लोगोसे गौथुमनि मावफुं सोद्रोमा महरै खगेन चन्द्र बरदलै , मदन देवरि , बिनय कुवँर , बिनिता दैमारि , मिहिराम बरदलै , प्रनबज्यति मत्रं , सुरज कवर , बिस्वजित पातर , जबा इंति , परेश रंहांमोनहा समायखिरा लायो । तिवा गावखुंथाय गौथुमनि समायखिरा लानाय बे हाबाफारिआव बाहागो लादोंमोन जागिरड बियाबनि एमएलए एबा राइज्योयारि देहा बिफाननि मन्थ्रि पियुष हाजरिका , मरिगाव बिधान सभा बियाबनि एमएलए रमाकान्त देवरि , रहा बियाबनि एमएलए गुनेस्वर दास , दिसपुर बियाबनि एमएलए अतुल बराजों लोगोसे मरिगाव जिल्ला खुंगिरि लिना दास आरो पुलिस बिबानगिरि नन्दसिं बरकलामोनहाबो बाहागो लादोंमोन । 
तिवा गावखुंथाय गौथमनि गाहाय मावफुंगिरि महरै जिबन चन्द्र कुवँरआ समायखिरा लाबाय